《癸酉春送杨君雨人北上》
明代·曾曰唯

杏雨香春江，柳花上行李。立马一书生，感时涕江涘。

握手访中原，茫茫不可视。今上古武丁，鼎铛缺双耳。

大川棹腐楫，劲弦控挠矢。翰林养相望，棋枰酒杯底。

何不习吏事，而但讨文史。言官无大谏，徒取圣听鄙。

是以越职言，或从小臣起。大学古成均，诸生与胄齿。

今为鬻爵肆，群蚁奔羊市。高皇重积分，中兴复古始。

司成冢宰争，王言若置屣。嗟古举贤良，选择励廉耻。

晁贾公孙文，犹云累科举。胡乃名世才，时艺斯焉取。

孔孟虽皇皇，亦当事训诂。而况帖括中，安得伊与吕。

安石乱天下，种毒今未已。记诵欺主司，田宅遗孙子。

大车誇闾巷，竿牍害乡里。养士三百年，功效如是止。

齐寇比帝京，寒齿附唇比。困兽思决藩，恐其渡辽水。

西贼秦抵燕，较齐稍缓尔。亦畏走北胡，二寇互表里。

即我粤海中，大鲸相衔尾。百城一参戎，犄角将何以。

墨牧嚼人骨，大吏倒贤否。清惠被弹文，交章荐狼豕。

犯怒长官邪，乃云肃网纪。虽不非大夫，亦当计桑梓。

子昔感神京，帝栋础则圮。万虏城下薄，无人应拊髀。

天子自登陴，朋分挠国是。寄书太息言，天下事如此。

以致圣主疑，有臣不敢恃。大镇工户曹，中官坐协理。

主既疑益深，臣乃化绕指。间有谔谔然，千人而一士。

此行又三岁，抱膝熟摩揣。努力经世务，明明天子使。

若乃逢年事，其道在故纸。黄口拾进贤，沾沾亦自喜。

得之不必才，况子已才美。何事立春江，喃喃话知己。

作者简介：曾曰唯，字道生。程乡（今梅州梅县）人。明末诸生。著有《纺授堂诗集》。事见《续梅水诗传》卷二。